Søren Søndergaard (EL), 2024-12-17:
Det forslag, som vi behandler her i dag, handler jo om at trække det statslige engagement ud af kulturregionerne for at spare, og så skal man holde fast, 0,6 medarbejder.
Altså ikke 60 medarbejdere, ikke 6 medarbejdere, men 0,6 medarbejder – stakkels dem.
Men vi er jo under udvalgsforhandlingerne blevet forsikret om, at der er ingen ko på isen.
Kulturregioner, som laver mange gode ting lokalt på tværs af kommunegrænser, kan jo bare fortsætte, hvis de har lyst til det, og penge er der fortsat afsat til formålet.
Skulle de blive enige om at gå hver til sit, bliver pengene fordelt mellem dem efter befolkningstal.
Sådan har det heddet, og sådan var min forståelse også indtil i går eftermiddags, hvor der kom et svar fra ministeren.
Jeg havde spurgt: Stopper kulturregionens arbejde, hvis f.eks. kun en kommune ikke ønsker at fortsætte samarbejdet?
Og ministerens svar er klart: Hvis en kommune i en kulturregion i forbindelse med nedlæggelse af kulturaftalerne ikke længere ønsker at fortsætte samarbejdet, anses kulturregionen som opløst.
Altså, hvis en kommune træder ud, er det hele opløst.
Det kom som en nyhed for mig og måske også for en del andre kulturordførere.
Det vil jeg da i hvert fald tro, for en så vigtig ting havde vel stået i lovforslaget?
Jeg har bare ikke kunnet finde det i lovforslaget.
Så jeg ville være glad, hvis kulturministeren kunne komme op og henvise til den paragraf, hvor det står, for jeg har simpelt hen ikke kunnet finde det.
Det kunne selvfølgelig være ligegyldigt, hvis det var en ligegyldig detalje, men det synes jeg ikke det er, og det synes jeg bestemt ikke det er, hvis man bor i en mindre kommune i provinsen.
Lad os tage et konkret eksempel.
Kulturregion Nordjylland består af et samarbejde mellem Region Nordjylland og 11 nordjyske kommuner – Frederikshavn, Læsø, Hjørring, Brønderslev, Morsø, Thisted, Jammerbugt, Aalborg, Rebild, Vesthimmerland og Mariagerfjord.
De er bl.a. samlet om et indsatsområde, der hedder Nordjyske Fortællinger, naturligvis fordi de ved, at de ved at være samlet kan sikre det projekt.
Men hvad vil der ske helt teoretisk, hvis en kommune, og det kunne være Aalborg, vælger at trække sig ud af samarbejdet, fordi de har en størrelse, hvor de kan klare sig alene?
Kan de andre så fortsætte?
Og svaret er: Nej.
Ministerens svar var: Nej, de kan ikke fortsætte.
For som der står i svaret til mig: Hvis én smutter, anses kulturregionen for at være opløst.
Jeg kan se, at ministeren er meget ivrig, men må jeg lige gøre mig færdig.
Man kunne også tage Kulturregion Midt- og Vestsjælland, det kan vi eventuelt komme ind på senere.
Men det korte af det lange er altså, at med det svar, der kom i går, synes jeg, at der eksisterer en ny situation.
Jeg synes ikke, det er klogt.
Jeg synes ikke, det er gennemtænkt, for det er jo ikke nok at sige, at hver kommune så bare kan slutte sig sammen, for hele idéen har jo været at slutte sig sammen og få de ekstra midler, der har været, og at der var en ramme omkring det samarbejde.
Jeg stiller mig i hvert fald uforstående over for, hvordan partier, som ellers i tide og utide taler om, at vi svigter Udkantsdanmark herinde osv., kan støtte sådan et forslag.
Det er også derfor, at jeg på baggrund af at vi har fået svaret – det kom sent i går eftermiddag – vil udarbejde et ændringsforslag.
Det kan jo ikke så ikke nås her til andenbehandlingen.
Det vil blive stillet til tredjebehandlingen.
Skulle der være andre, som er interesseret i at være med til at understøtte kulturen på Læsø eller på Morsø eller i Jammerbugt eller Mariagerfjord osv., så må de endelig sige til, for vi skal jo først stemme på torsdag.